**Jesen je uistinu predivna**

Jedne mirne snene noći u moju ulicu kradom ušuljala se jesen i ukrala zelenu boju.Vjetar je nježno pokucao na moj prozor i pozvao me:“Pogledaj, krošnje su odjenule nove haljine.“

 Subota je, oblačim se i jurim van. Toplo jesensko sunce zasjenilo je na tren moj pogled, a potom me ljepota ostavi bez daha. Šetam dugo, uživajući u spektru raznih boja i šuštanju otpalog lišća. Jedan list zaluta u moju kosu, a ja ga ostavih kako bih zaustavila taj dodir bliskosti i ljepote.

Nažalost, već sljedećeg dana jesen pokazuje svoju prevrtljivu ćud. Kiša nemilosrdno udara po prozoru, a ja sjetno promatram ples kišnih kapi. Blistaju, vrte se u krug i kližu dalje, želeći od mene izmamiti bar jedan osmijeh. Kako depresivno vrijeme, pomislih.

 Moje misli prekida zvonjava mobitela. Vidjevši tko me zove, zaboravljam na kišu i sumorne oblake. Oblačim se i izlazim na ulicu, gdje me u ružnom sivilu čekaju najljepše smeđe oči. Miluju me toplinom i, dok nam se pogledi susreću, svijet ponovo izranja u čitavoj svojoj ljepoti. Čak i kiša prestaje, jedino vjetar mrsi moju kosu. On mi polako miče kosu s lica, prima me za ruku i šećemo dugo, dugo..

„Djeco, hladno je“, dobaci nam slučajni prolaznik, a mi se smiješimo jer ljubav ne osjeća hladnoću.

 Ulazimo u kafić i pijemo topli čaj. Gužva je. Jesen je potjerala ljude s ulice. Nas to ne smeta, mi ne primjećujemo ništa oko sebe, vidimo samo toplinu i osmijeh koji nam grije srca. Vraćamo se kući, pričamo i šalimo se. Oblaci se polako razilaze, a mi uživamo u druženju i jesenskim čarima.

Ne znam je li zbog njegove blizine ili zbog beskrajnog šarenila, ali **jesen je uistinu** **predivna**. Larisa Šimunić, 8.b